b'\n_START_ARTICLE_\nCarl Leonard Sandberg\n_START_PARAGRAPH_\nCarl Leonard Sandberg (26. september 1839 i Stockholm \xe2\x80\x93 ca. 1885 i Paris) var en svensk xylograf og tegner._NEWLINE_Sandberg, der i sin ungdom havde arbejdet s\xc3\xa5vel i Sverige og Danmark som i Paris, kom i 1870 atter til K\xc3\xb8benhavn, hvor han virkede en del \xc3\xa5r og t\xc3\xa6nkte p\xc3\xa5 at etablere sig. Han opgav det imidlertid og drog atter til Paris, hvor han var repr\xc3\xa6senteret p\xc3\xa5 verdensudstillingen 1878, og hvor han d\xc3\xb8de nogle \xc3\xa5r efter._NEWLINE_Fra hans ophold i Danmark kendes en del portr\xc3\xa6tter, s\xc3\xa5ledes af C.C. Burmeister, Christian Flor, C.F. Hansen, P.C. Skovgaard, Niels Simonsen, Ilia og Mathilde Fibiger samt af Frederik VI p\xc3\xa5 lit de parade. Desuden har han sk\xc3\xa5ret et af billederne til Johan og Pietro Krohns Peters Jul (2. udgaven 1870) samt til Christian Winther: Tr\xc3\xa6snit, med Tegninger af danske Kunstnere (1871); desuden tr\xc3\xa6snit til Illustreret Tidende i 1874. I Sverige har han tegnet og sk\xc3\xa5ret illustrationer til bladene F\xc3\xa4derneslandet og Trissan 1862-64 samt sk\xc3\xa5ret tr\xc3\xa6snit efter Carl Larsson og Isidor T\xc3\xb6rnblom til Karl Johan Backmans overs\xc3\xa6ttelse af H.C. Andersens Eventyr og efter C.G. Hellqvist til D\xc3\xb6dens Engel af J.O. Wallin (1875 og senere).'